鄭州太守王龍圖出家妓彈琵琶即席有贈
作者：郭祥正
朝代：宋

paragraphs: 偶騎匹馬游仙關，瑤池夜宴歡未闌。
邀予末坐聞清彈，琵琶十槽聲正繁。
初疑饑鸞啄玉應天響，忽似霹靂數聲春氣還。
曲徧將終檀板急，舞袖裂霞隨拍入。
踏碎瓊筵鸞步嬌，汗透香綃露桃濕。
解絛罷舞整花鈿，宛轉仙容雁行立。
主人使令持酒巵，香隨羅襪成塵飛。
銅龍無聲夜無極，煌煌燭焰回朝暉。
桃源花落長溪凈，人着秦衣樽俎罄。
豈如此會絕風流，主人慇懃賓客敬。
我作短歌公聽取，人世百年能幾許。
樂極哀來古所悲，不如立功當此時。